**Tisztelt Adózók!**

A kisadózó vállalkozások tételes adójáról és a kisvállalati adóról szóló 2012. évi CXLVII. törvény szerinti kisadózó vállalkozások tételes adója, **a „régi KATA", mint adózási mód 2022. augusztus 31-ével – a törvény erejénél fogva – megszűnik**. 2022. szeptember 1-től a kisadózó vállalkozók tételes adójáról szóló 2022. évi XIII. törvény lesz hatályban („új KATA”).

**A „régi KATA" adóalanyiság megszűnésének hatása a helyi iparűzési adóra**

**Változás-bejelentés, adóösszeg**

Figyelemmel arra, hogy helyi iparűzési adóban a kata adózási mód a „régi Kata tv.” megszűnése miatt a törvény erejénél fogva áll be, így **NEM kell bejelenteni a vállalkozóknak az önkormányzati adóhatósághoz** a kata adóalanyiság megszűnését.

**A tételes adóalap adóévi összege az adókötelezettség időtartamával arányos**. Ennélfogva a már előírt, 2022. II. félévi iparűzési adókötelezettségre jutó adó is csak időarányos összegben, 2022. augusztus 31-ig számítva fizetendő. Az adóév II. félévére előírt adót az önkormányzati adóhatóság hivatalból módosítja, vagyis a 2022. szeptember 1. és 2022. december 31. közötti időszakra jutó kata tételeket visszatörli. (8356 Ft-ot töröl vissza). Függetlenül attól, hogy a törlés technikailag megtörténik-e szeptember 15-ig, az adózónak a csökkentett összeget kell befizetnie az eredetileg előírt határidőig.

**Bevallás-benyújtás**

**NINCS szükség évközi (záró) bevallás benyújtására sem a folyamatosan működő adózóknál.** A „régi KATA" alanya a2022. január 1. és 2022. augusztus 31. közötti időszakról nem köteles bevallást benyújtani. **Kivéve** abban az esetben, ha „régi KATA" alanya adókedvezményt, **adócsökkentést kíván igénybe venni az iparűzési adóban, akkor 2023. január 15-ig nyújthat be adóbevallást** (pl. táppénz igénybevétele miatt).

**Azonban, ha katás adózóként egyéni vállalkozását szüneteltetni kezdte 2022.08.31. előtt** (akár 2021 adóévtől folyamatosan szünetel), abban az esetben egy záró helyi iparűzési adóbevallást kell benyújtani minden esetben, a szünetelés megkezdésének dátumával! (Természetesen aki már benyújtotta, annak nem kell még egyszer.)

Abban az esetben, ha az „új KATA" az adóalany számára már nem választható, de korábban, a „régi KATA" alanyaként tételes iparűzési adóalap-megállapítást alkalmazott, a **2022. szeptember 1. és 2022. december 31-e közötti időszakról 2023. május 31-ig kell bevallást benyújtania (szünetelés esetén 30 napon belül). E bevallás-benyújtás során az adóalany dönthet arról, hogy egyszerűsített adóalap-megállapítást alkalmaz-e:** átalányadózókén vagy 8 millió forint nettó árbevétel alattiként vagy KIVA alanyként. Amennyiben ezekre nincs lehetőség, akkor a főszabály, azaz a helyi adókról szóló 1990. évi C. törvény (továbbiakban Htv.) 39. § (1) bekezdése szerinti adóalap-számítást kell alkalmaznia. Itt hívjuk fel az adózók figyelmét, hogy az **egyszerűsített adóalap megállapítási módot** csak és kizárólag **határidőn belül benyújtott bevallások esetén lehet alkalmazni** (május 31-ig, vagy szünetelés esetén 30 napon belül beküldött bevallásoknál!).

**Adóelőleg**

A „régi KATA" alanyiság megszűnése miatt **a 2022. szeptember 1. és 2023. június 30. közötti adóelőleg-fizetési időszakra adóelőleget nem kell bejelenteni, bevallani**.

Következő előleg bevallási, illetve fizetési időszak a 2023. július 1. és 2024. június 30. közötti időszak, amit a 2022. szeptember 1. és 2022. december 31. közötti időszakról szóló (alapesetben) 2023. május 31-éig benyújtandó bevallásban kell megtenni.

**Az „új KATA" alanyiság keletkezésével és az egyszerűsített, tételes iparűzési adóalap-megállapítással összefüggő szabályok**

**Bejelentés**

Az a vállalkozó (iparűzési adóalany), amely jogosult az „új KATA" szerint leróni adókötelezettségét, a Htv. 39/B. §-a alapján jogosult arra is, hogy adóalapját tételes összegben határozza meg, azaz székhely, telephely szerinti önkormányzatonként 2,5-2,5 millió forint legyen a tételes adóalap.

**Amennyiben e lehetőségével az adózó élni kíván** – függetlenül attól, hogy a „régi KATA" alanya volt-e vagy sem, illetve korábban az egyszerűsített tételes iparűzési adómegállapítást választotta-e vagy sem – e tényről a Htv. 39/B. §-a (9) bekezdése alapján bejelentést kell tennie. **A bejelentést a bejelentkezési, változás-bejelentési nyomtatványon lehet megtenni (V.pont).**

A bejelentést – ha az „új KATA" szerinti adóalanyisága szeptember 1-jén kezdődik és 2022-ben is alkalmazni kívánja helyi adóban is a kata adózást **– legkésőbb október 15-ig teheti meg** (ennek elmulasztása esetén 2023. február 15-ig lehet bejelentést tenni, de már csak a 2023. év egészére).

**Adófizetés**

Ha az „új KATA" alanya az iparűzési adóban is a katát választja, akkor esetében a Htv. 39/B. § (3) bekezdés alapján az adóalap időarányosan kerül előírásra, 2022. szeptember 1-től 2022. december 31-ig időszakra. Ebben az esetben az adófizetés esedékessége a következő hónap 15-e és január 15-e lesz.

A továbbiakban helyi iparűzési adóban is katás egyéni vállalkozónak szünetelés megkezdése esetén, azt követő 30 napon belül záró helyi iparűzési adóbevallást kell majd benyújtania, valamint újrakezdés esetén ismét be kell jelentkeznie.

Balatonvilágos, 2022.08.20.

 Siófoki Közös Önkormányzati Hivatal

 Balatonvilágosi Kirendeltsége